Marion Pedersen (V), 2009-12-03:
Derfor er det også vigtigt, at vi som politikere sikrer, at de love, vi laver, er udformet sådan, at alle borgere nyder samme beskyttelse, og at lovene afspejler et nutidigt menneske- og samfundssyn.
Det er samtidig vigtigt for borgernes retsopfattelse, at strafniveauet afspejler grovheden af de pågældende lovovertrædelser.
I det beslutningsforslag, vi behandler her, sættes der spørgsmålstegn ved retssikkerheden og beskyttelsen i henhold til straffeloven.
Det påpeges, at der ved forbrydelser mod kønssædeligheden bør foretages ændringer af straffeloven for at sikre en bedre retsbeskyttelse for borgere, der enten kan karakteriseres som forsvarsløse, eller som er gift med eller lever i et registreret partnerskab med gerningsmanden.
I Venstre er vi altid opmærksom på de spørgsmål, der bliver rejst i den politiske, offentlige debat.
I den her forbindelse drejer det sig om straffelovens § 24 om sædelighedsforbrydelser.
Derfor ser vi også meget positivt på de initiativer, justitsministeren har søsat, hvor han har bedt Straffelovrådet om konkret at foretage en generel gennemgang af straffelovens bestemmelser om sædelighedskriminalitet.
I skrivelsen til Straffelovrådet fremgår det tydeligt, at de spørgsmål, som forslagsstillerne rejser i beslutningsforslaget, vil indgå i rådets gennemgang af de nuværende regler om sædelighedsforbrydelser.
Et eksempel er, at de skal overveje en indførelse af regler om strafansvar for uagtsom voldtægt.
Et andet eksempel, de skal stille skarpt på, er det med grundlaget for at ophæve visse bestemmelser i kapitel 24, specielt § 221 og § 227, som forslagsstillerne også foreslår i beslutningsforslaget.
Jeg vil i den forbindelse lige tilføje, at Straffelovrådet også inddrager regler og erfaringer fra andre lande, herunder specielt de andre nordiske lande, og det vil gøre vores oplysningsgrundlag endnu bredere.
Jeg vil desuden fremhæve, at Straffelovrådet er blevet bedt om at udarbejde et lovudkast, hvis de finder behov for lovændringer på området.
Hvis det er tilfældet, forventes det udkast at være klar allerede til næste år.
Så jeg tror, at jeg kan spare ministeren for at finde ud af det: Det er 2010 – sådan har jeg i hvert fald læst kommissoriet.
Det er vigtigt, at vi som politikere løbende vurderer retssikkerheden for den enkelte borger og igangsætter lovændringer, hvis vi anser det for at være nødvendigt.
Det er specielt vigtigt på områder som voldtægtsområdet og andre seksualforbrydelsesområder, fordi disse forbrydelser er af en alvorlig karakter og kan have meget alvorlige konsekvenser for ofret og dets pårørende både fysisk og psykisk.
Hertil kan siges, at jeg personligt er meget uforstående over for, at normalstraffen for en fuldbyrdet overfaldsvoldtægt i dag ser ud til – i hvert fald når man læser aviserne – at være 2 ½ års fængsel, når strafferammen reelt er op til 8 år, ja, den er faktisk helt op til 12 år, hvis voldtægten har en særlig farlig karakter.
Men jeg kan se, at det også er et område, Straffelovrådet vil se på, og jeg ser frem til resultatet.
Jeg vil gerne afslutte med at understrege, at Venstres holdning til de konkrete forslag i beslutningsforslaget ikke kan afgøres i dag.
Vi vil forholde os til disse, når Straffelovrådet er kommet med sine samlede overvejelser.
Disse overvejelser skal dog ikke ende i en syltekrukke på bekostning af borgernes rets- og sikkerhedsbeskyttelse.
Derfor vil jeg personligt være garant for, at overvejelserne bliver fulgt til dørs.
På den måde sikrer vi, at beslutningerne bliver truffet på et oplyst og velovervejet grundlag, og vi er meget åbne for at tage diskussionen mere dybtgående på det tidspunkt.
Af de netop skitserede grunde kan Venstre ikke støtte det foreliggende beslutningsforslag.